# name
Aplicacions translacionals de les cèl·lules natural killer en l’esclerosi múltiple

# metadata.dc.contributor.other[].value
Universitat de Barcelona. Facultat de Medicina i Ciències de la Salut

# metadata.dc.description.abstract[].value
[cat] INTRODUCCIÓ: L’esclerosi múltiple (EM) és una malaltia autoimmune crònica que afecta el sistema nerviós central i representa una de les principals causes de discapacitat entre adults joves. La patogènesi de l’EM es deu a un desequilibri immunitari entre respostes proinflamatòries i reguladores, on tenen un paper fonamental els limfòcits T i B, així com la immunitat innata. En aquest context, les cèl·lules natural killer (NK) exerceixen un paper rellevant, ja que poden modular la inflamació i suprimir les cèl·lules T autoreactives. El coneixement sobre el comportament de les cèl·lules natural killer en l’EM pot obrir la porta a possibles aplicacions translacionals en el tractament de l’EM.

El tractament de l’EM inclou fàrmacs modificadors de la malaltia combinats amb mesures d’estil de vida, com l’exercici físic. Entre els fàrmacs més utilitzats troben els anticossos monoclonals anti-CD20, com el rituximab, que han mostrat una gran eficàcia en la depleció de cèl·lules B. Un dels mecanismes d’acció més importants del rituximab és la citotoxicitat cel·lular dependent d’anticossos (ADCC), que implica, entre d’altres, les cèl·lules NK. Aquesta funció està accentuada en les cèl·lules NK que expressen el receptor NKG2C+, mostrant una gran capacitat de secreció de citocines inflamatòries, com el factor de necrosi tumoral i l’ interferó gamma, contribuint a l’eficàcia del tractament. Tanmateix, en l’administració de rituximab, donat és una teràpia d’ús fora de guia, no es disposa de protocols consensuats de retractament.

Per altra part, l’exercici físic té beneficis reconeguts en la gestió dels símptomes de l’EM, com la fatiga, la mobilitat i la depressió, i també es considera una possible teràpia modificadora de la malaltia. S’ha demostrat que l’exercici provoca canvis en el sistema immunitari, augmentant la producció de citocines antiinflamatòries com la interleucina-6 i la interleucina-10, així com mobilitzant limfòcits, incloses les cèl·lules NK.
 
HIPÒTESI: Les cèl·lules NK tenen un paper clau en la regulació de la resposta immune en l'EM. El coneixement del seu comportament en la resposta immunitària en l'EM té aplicacions translacionals en el plantejament d’estratègies terapèutiques.

OBJECTIUS: Estudiar el paper de les cèl·lules NK en la repoblació de cèl·lules B, després del tractament amb rituximab en pacients amb EM.
Avaluar la mobilització de poblacions limfocitàries perifèriques i entre elles les cèl·lules NK en relació amb l’exercici físic agut en pacients amb EM.

# metadata.dc.source[].value
Tesis Doctorals - Facultat - Medicina i Ciències de la Salut

# metadata.dc.title[].value
Aplicacions translacionals de les cèl·lules natural killer en l’esclerosi múltiple